એ માત્ર નવલકથા લેખક બનીને બેસી ન રહ્યા. મુંબઈ શહેરમાં બનતી અવનવી ઘટનાઓ પોતાની ચિત્રાત્મક શૈલીમાં લખવા માંડી. કામિયાબ નીવડેલી પોતાની એ શૈલી વજુ કોટકે દરેક સર્જનમાં અજમાવી. પછી ટૂંકી વાર્તા હોય, નાટક-સિનેમાનાં અવલોકન હોય, કટાક્ષ લેખ હોય કે પ્રભાતનાં પુષ્પો હોય. પ્રભાતનાં પુષ્પોની વાત વિશેષ છે. વજુ કોટકનાં પ્રભાતનાં પુષ્પો લખ્યાના દાયકાઓ પછી પણ આજની પેઢીના વાચકોનેય તાજાં, સુવાસિત અને નિત્યનવીન લાગે છે. પ્રભાતનાં પુષ્પો એટલે ભારતીય ચિંતનનો અર્ક. એ અત્તર છે, બારે માસ મઘમઘે છે. નવલકથા જેવું સાહિત્યસર્જન હોય યા અવનવી કોલમ હોય, માનવજીવનના રહસ્યને સમજાવતું ચિંતન અનાયાસે વજુ કોટકની કલમે સર્જાઈ જતું.